Seks år efter hun blev student, var Stine Søby Kristensen tilbage på sit gamle gymnasium, nu som politiker, klar til sin første valgdebat nogensinde. - Jeg tror, det bliver sjovt, og jeg tror også, at det betyder rigtig meget, at jeg kender stedet, siger folketingskandidat for Enhedslisten, Stine Søby Kristensen. Inde i hallen ventede 500 gymnasieelever og ikke mindst en gruppe garvede folketingspolitikere. Men Stine Søby Kristensen lod sig ikke skræmme. Hun præsenterede sig og fik bifald. Tilstede i hallen var også Stine Søby Kristensens gamle samfundsfagslærer. - Jeg stod da med lidt gåsehud, og glædede mig over, at hun gjorde det så godt, siger Henning Hansen. Og efter valgmødet var det som i de gamle dage. Stine Søby Kristensens præstation blev bedømt af læreren. - Jeg synes, hun klarede det fint. Hun var klar og kontant i sine holdninger og meninger, siger Henning Hansen. Selv var Stine Søby Kristensen ikke helt tilfreds med sin debat-debut, men der kommer sikkert andre vælgermøder inden den 15. september. - Det er svært at huske, hvad de andre politikere siger, samtidig med, at man skal huske spørgsmålene. Der er meget, der kører rundt i hovedet på en, siger Stine Søby Kristensen.

Referat:
Støvring Gymnasium dannede i dag rammen om et af valgkampens mange vælgermøder. Men dette møde var alligevel lidt anderledes én af kandidaterne, der helt bogstaveligt var på hjemmebane.